Znanstvenici i teolozi iz muslimanskih zemalja u posjetu Americi (7/7/03) - 2003-07-06
"Dolazim iz zemlje u kojoj se svaki dan prikazuje 'Baywatch'. Ameriku se uglavnom povezuje s kapitalizmom i pop kulturom. Malo ljudi sh
U Sjedinjenim Državama upravo se nalazi skupina od šesnaest znanstvenika iz pretežito muslimanskih zemalja. Oni se, u okviru programa koji financira američko Državno tajništvo, nastoje upoznati s položajem i ulogom vjere u američkom društvu. Ovaj program pokrenut je nakon terorističkih napora na New York i Washington, kao dio nastojanja da se izmijene stavovi međunarodne javnosti o Sjedinjenim Državama. U muslimanskom svijetu postoji nekoliko netočnih predodžbi o vjeri u Americi. Između ostaloga, ima onih koji vjeruju da američkim muslimanima nije dopušteno prakticirati svoju vjeru, te da Židovi diktiraju američku vanjsku politiku. Želeći pobiti ovakve predrasude, dužnosnici State Departmenta obratili su se za pomoć Bostonskom koledžu. Rezultat ove suradnje je jednomjesečni seminar, koji daje muslimanskim stručnjacima priliku da u praksi vide kakva je vjerska klima u Americi. Peter Benda iz Ureda State Departmenta za obrazovna i kulturna pitanja objašnjava kako taj program funkcionira: "Sudionici mogu naći odgovore na pitanja – kakva je uloga vjere u Sjedinjenim Državama? Kako rješavamo probleme vezane uz vjersku raznolikost? Kako različite vjerske zajednice utječu na američku vanjsku i unutarnju politiku? Kako funkcionira američki sustav koji razdvaja državu od crkve?" U programu State Departmenta sudjeluju znanstvenici iz četrnaest zemalja. Ove godine, za program se nije prijavio nitko sa Srednjeg istoka. Neki od sudionika programa su stručnjaci za islamsku teologiju, no ima i povjesničara, psihologa i stručnjaka za politiku. Svi sudionici, međutim, predaju ili rade kao učitelji. Peter Benda kaže da je to vrlo važno. "Naš program postoji upravo zato da bismo pozitivno utjecali na ono što se u inozemstvu uči o Sjedinjenim Državama. Zato smo program usmjerili upravo na učitelje i profesore." Za sada je teško reći jesu li ovi seminari na bilo koji način utjecali na to što se u islamskim zemljama predaje o vjeri u Americi. Ipak, sudionici programa koriste ovu priliku da bi s američkim političkim stručnjacima razgovarali o vjeri. Khaldun Malek predaje političku teoriju na sveučilištu Malaje u Maleziji. Ovo mu je prvi posjet Sjedinjenim Državama. Kaže da ga već dugo zanima uloga vjere u američkoj politici. Prema njegovim riječima, većina muslimana u inozemstvu ne smatra Ameriku posebno religioznom nacijom. S obzirom da, kako kaže, u mnogim muslimanskim zemljama nema jasne razdvojenosti između države i crkve, ljudi u tim zemljama često smatraju da je američko društvo "svjetovno društvo", ujedno i protiv vjere. No, nije to, ističe Khaldun Malek, jedini razlog zbog kojega većina muslimana ne cijeni religioznu prirodu Amerike: "Dolazim iz zemlje u kojoj se svaki dan prikazuje 'Baywatch'. Mislim da ljudi Ameriku uglavnom povezuju s kapitalizmom i pop kulturom. O vjerskim institucijama i vjerskim idejama, koje su tako prisutne u Americi, ne govori se mnogo. Mislim da malo ljudi shvaća kako veliku ulogu vjera ima u američkom društvu." Khaldun Malek dodaje da je vrlo teško shvatiti vjersku raznolikost Amerike onima koji nikada nisu bili u ovoj zemlji. Njegova kolegica iz programa Azize Ozguven sa sveučilišta Dokuz Eyul u Turskoj slaže se s tom ocjenom. Gospođa Ozguven namjerava na svojem sveučilištu uvesti program za one koji žele doktorirati na temu vjere u Americi. Naravno, dužnosnici State Departmenta nadaju se da će njihov program dati upravo takve rezultate u praksi. Iako u proračunu Državnog tajništva nije predviđeno održavanje ovog seminara i sljedeće godine, Petar Benda iz Ureda za obrazovna i kulturna pitanja nada se da će dodatna sredstva ipak biti pronađena.